## Odluka o načinu naplate troškova zdravstvene zaštite koje osobno snosi stranac

### NN 55/1998 (17.4.1998.), Odluka o načinu naplate troškova zdravstvene zaštite koje osobno snosi stranac

# **HRVATSKI ZAVOD ZA ZDRAVSTVENO OSIGURANJE**

Na osnovi članka 8. stavke 2. Zakona o zdravstvenoj zaštiti stranaca
u Republici Hrvatskoj ("Narodne novine" broj 114/97) i članka 14. Statuta
Hrvatskog zavoda za zdravstveno osiguranje ("Narodne novine" 1/94) Upravno
vijeće Hrvatskog zavoda za zdravstveno osiguranje, uz prethodnu suglasnost
ministra zdravstva, na 2. sjednici održanoj dana 3. travnja 1998. godine,
donijelo je

## **ODLUKU**

### **O NAČINU NAPLATE TROŠKOVA ZDRAVSTVENE ZAŠTITE KOJE OSOBNO SNOSI STRANAC**

Članak 1.

Ovom Odlukom uređuje se način naplate troškova zdravstvene zaštite pružene
strancu u Republici Hrvatskoj koji propisanim dokumentom ne može dokazati
da mu je zdravstvena zaštita osigurana prema propisima o zdravstvenom osiguranju
u Republici Hrvatskoj ili drugim posebnim propisima ili osnovom međunarodnih
ugovora.

Troškove zdravstvene zaštite u slučajevima iz stavke 1. ovog članka
koje osobno snosi stranac neposredno naplaćuje zdravstvena ustanova, odnosno
zdravstveni djelatnik privatne prakse.

Članak 2.

Troškove zdravstvenih usluga pruženih strancu iz članka 1. ove Odluke
zdravstvena ustanova i zdravstveni djelatnik privatne prakse obračunavaju
na osnovi cijena utvrđenih odlukom Hrvatskog zavoda za zdravstveno osiguranje
(u daljnjem tekstu: Zavod) o osnovama za sklapanje ugovora sa zdravstvenim
ustanovama i zdravstvenim djelatnicima privatne prakse za tekuću kalendarsku
godinu, uvećanih za 100%.

Članak 3.

Zdravstvena ustanova i zdravstveni djelatnik privatne prakse, koji strancu
na njegov zahtjev pružaju zdravstvenu uslugu koja nema karakter hitne medicinske
pomoći, mogu zahtijevati od stranca da prethodno izvrši novčani polog u
visini najviše do polovine očekivanih troškova zdravstvene usluge, odnosno
pribavi drugo jamstvo za osiguranje plaćanja.

Za pružanje hitne medicinske pomoći strancu iz članka 1. ove Odluke,
zdravstvena ustanova i zdravstveni djelatnik privatne prakse naplaćuju
zdravstvenu uslugu u roku od 30 dana nakon pružene hitne medicinske pomoći.

Članak 4.

Prigodom naplate troškova zdravstvene zaštite iz članka 2. ove Odluke
zdravstvena ustanova i zdravstveni djelatnik privatne prakse obvezni su
strancu uručiti račun sa specifikacijom za svaku pojedinu zdravstvenu uslugu.

Zdravstvena ustanova i zdravstveni djelatnik privatne prakse naplaćuju
pružene zdravstvene usluge u kunama.

Članak 5.

Ako stranac ne može odmah platiti pružene usluge hitne medicinske pomoći,
kao i druge zdravstvene usluge koje nemaju karakter hitne medicinske pomoći,
zdravstvena ustanova odnosno zdravstveni djelatnik privatne prakse obvezni
su od stranca, odnosno zakonskog zastupnika za maloljetne strance, uzeti
pisanu izjavu s podacima navedenim u članku 7. stavci 2. Zakona o zdravstvenoj
zaštiti stranaca u Republici Hrvatskoj.

Ako nakon isteka 30 dana stranac nije podmirio iznos troškova za pruženu
zdravstvenu zaštitu, zdravstvena ustanova, odnosno zdravstveni djelatnik
privatne prakse dostavit će zahtjev Direkciji Zavoda za naplatu troškova
iz sredstava Državnog proračuna, a sukladno propisu koji će Zavod donijeti
na osnovi članka 9. Zakona o zdravstvenoj zaštiti stranaca u Republici
Hrvatskoj.

Članak 6.

Ova Odluka stupa na snagu osmog dana od dana objave u "Narodnim novinama".

Klasa: 025-04/98-01/31
Urbroj: 338-01-04-98-1
Zagreb, 3. travnja 1998.

Predsjednik
Upravnog vijeća Hrvatskog zavoda
za zdravstveno osiguranje
**prim. dr. sc. Mate Ljubičić,** v. r.

Odluka, NN 55/1998-690